Eerste sneeu van die jaar voorspelUitsig oor sneeubedekte berge Foto: Marianne Styan Suid-Afrikaners kan solank maar hul komberse uit die kas haal, want volgens die Suid-Afrikaanse Weerdiens (SAWD) word beduidend laer temperature van Saterdag af in groot gedeeltes van die land verwag. Die weerdiens voorspel ook die eerste sneeu van die jaar. Die koeler weer word Saterdag en Sondag vir die Oos-Kaap, KwaZulu-Natal, Gauteng, Mpumalanga, Vrystaat en die oostelike dele van Noordwes voorspel. Volgens Mbavhi Maliage, ŉ weervoorspeller by die SAWD, word die koue veroorsaak deur ’n afsny-laagdrukstelsel wat teen Vrydag in die weste van die land inbeweeg. Maliage sê dié weerstelsel sal beduidende temperatuurdalings tot gevolg hê. Maksimum temperature tussen 16 °C en 24 °C word verwag. Die weerdiens voorspel ligte sneeu op die berge van Lesotho en die suidelike dele van die Drakensberge. Volgens die weerdiens sal swaar reën ook plek-plek in die noordoostelike dele van die land uitsak.